Document ID: 31999D0312

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 29ης Απριλίου 1999
για την τροποποίηση της απόφασης 93/383/ΕΟΚ όσον αφορά τα εργαστήρια αναφοράς για τον έλεγχο των θαλάσσιων βιοτοξινών
(1999/312/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,
την πρόταση της Επιτροπής(1),
τις γνώμες του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας:
(1) ότι η απόφαση 93/383/ΕΟΚ(4) καθορίζει, στο άρθρο 3, το κοινοτικό εργαστήριο αναφοράς για τον έλεγχο των θαλασσίων βιοτοξινών· ότι, δεδομένου ότι το εργαστήριο άλλαξε ονομασία, θα πρέπει, κατά συνέπεια, να τροποποιηθεί ανάλογα το άρθρο 3·
(2) ότι η απόφαση 93/383/ΕΟΚ δεν περιλαμβάνει διαδικασία ταχείας αναθεώρησης του παραρτήματός της· ότι πρέπει, επομένως, να προβλεφθεί η δυνατότητα αναθεώρησης του παραρτήματος αυτού από την Επιτροπή ύστερα από την κοινοποίηση εκ μέρους ενός κράτους μέλους·
(3) ότι η απόφαση 93/383/ΕΟΚ καθορίζει, στο παράρτημά της, τον κατάλογο των εθνικών εργαστηρίων αναφοράς που έχουν ορισθεί από κάθε κράτος μέλος για τον έλεγχο των θαλασσίων βιοτοξινών·
(4) ότι τα εργαστήρια που είχαν αρχικά οριστεί από τη Γερμανία, το Βέλγιο, την Ισπανία, τη Φινλανδία, την Ελλάδα, την Ιταλία, το Ηνωμένο Βασίλειο και τη Σουηδία ως εθνικά εργαστήρια αναφοράς για τον έλεγχο των θαλασσίων βιοτοξινών δεν εκτελούν πλέον τα καθήκοντα για τα οποία είχαν οριστεί ή έχουν αλλάξει, στο μεταξύ, ονομασία ή εμπορική επωνυμία· ότι πρέπει, επομένως, να τροποποιηθεί ανάλογα το παράρτημα της απόφασης 93/383/ΕΟΚ προκειμένου να ληφθούν υπόψη οι κοινοποιήσεις που διαβιβάστηκαν από τα κράτη μέλη σχετικά με τα εθνικά εργαστήρια αναφοράς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 93/383/ΕΟΚ τροποποιείται ως εξής:
1. Το άρθρο 3 αντικαθίσταται από το ακόλουθο κείμενο: "Άρθρο 3
Το 'Laboratorio de biotoxinas marinas del Area de Sanidad' του Vigo ορίζεται κοινοτικό εργαστήριο αναφοράς για τον έλεγχο των θαλασσίων βιοτοξινών."
2. Στο άρθρο 4 προστίθεται η ακόλουθη περίπτωση: "- επικουρία προς τα εθνικά εργαστήρια αναφοράς προκειμένου να εφαρμόζουν ένα κατάλληλο σύστημα εξασφάλισης της ποιότητας το οποίο βασίζεται στις αρχές ορθής εργαστηριακής πρακτικής (ΟΕΠ) και στα κριτήρια ΕΝ 45 000,"
3. Μετά το άρθρο 5, παρεμβάλλεται το ακόλουθο άρθρο: "Άρθρο 5α
Η Επιτροπή τροποποιεί το παράρτημα της παρούσας απόφασης, όποτε αυτό είναι αναγκαίο, ύστερα από οποιαδήποτε κοινοποίηση που θα της υποβάλει κράτος μέλος σχετικά με το εθνικό του εργαστήριο αναφοράς για τον έλεγχο των θαλασσίων βιοτοξινών.
Η Επιτροπή δημοσιεύει τον κατάλογο των εθνικών εργαστηρίων αναφοράς, καθώς και τις αναπροσαρμογές του στην Επίσημη Εφημερίδα των Ευρωπαϊκών Κοινοτήτων."
Άρθρο 2
Το παράρτημα της απόφασης 93/383/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 3
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα απόφαση απευθύνεται στα κράτη μέλη.
Λουξεμβούργο, 29 Απριλίου 1999.

Labels: 7
0
20